Diari Oficial de la Generalitat Valenciana


Sumari del DOGV 7327, del 29-07-2014 (2014/6698)

Informació pública de l'aprovació preliminar de l'expedient d'obertura de fosa comuna de la secció quarta esquerra (cementeri civil) del Cementeri General i concessió del tràmit d'audiència a familiars directes de persones enterrades en la dita fosa comuna.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7327

Data del DOGV
:   29-07-2014

Secció del DOGV
:   V. ANUNCIS - C) ALTRES ASSUMPTES

Número del document
:   2014/6698


Organisme emissor
:   Ajuntament de València

Tipus de document
:   Anunci

Informació pública de l'aprovació preliminar de l'expedient d'obertura de fosa comuna de la secció quarta esquerra (cementeri civil) del Cementeri General i concessió del tràmit d'audiència a familiars directes de persones enterrades en la dita fosa comuna. [2014/6698]  
La Junta de Govern Local, en la sessió ordinària de data 23 de maig de 2014, en relació amb el que preveu l'article 13.3. de la Llei 52/2007, de 26 de desembre, de la Memòria Històrica, va adoptar l'acord següent:  
  
«Vistos els informes del Servici de Cementeris, la Junta de Govern Local (delegació de data 19 d'octubre de 2012, Acord 111, E22, apartat catorzé, punt quinze, ?Autoritzar l'exhumació de restes?), acorda:   
  
Primer. Aprovar preliminarment, a instància de Pilar Alcorisa Peinado, l'inici de l'expedient d'obertura de la fossa comuna ubicada en la secció quarta esquerra (cementeri civil) del Cementeri General, de la coordenada 3F, en què consta en el registre que són soterrats Teófilo Alcorisa Monleón i nou persones més.  
Segon. Concedir el tràmit d'audiència als familiars directes de les persones que consten en el registre soterrades en la coordenada de la fossa indicada: Antonio García Muedra, Vicente Roda García, Vicente Aranda Viana, Andrés Casas Alarcón, José Belmonte Catalán, Eulogio de la Salud Gómez, Concepción Bo Castellano, Carmen Sirvent Sáez y Concepción Ramírez Cantos. Per a això, es considera necessari publicar este acord en el Boletín Oficial del Estado, el Diari Oficial de la Comunitat Valenciana i el Butlletí Oficial de la Província de València, així com en el tauler d'edictes electrònic d'esta Administració i en el tauler ubicat en el hall de la porta principal d'entrada al Cementeri General. Esta publicació, i notificació individual als familiars esmentats, si es pot, acomplix el tràmit d'audiència, per tal que presenten la conformitat o disconformitat de l'obertura de la fossa comuna els familiars de la resta de difunts que s'hi troben. A la vista del resultat d'esta informació pública, basant-se en els articles 11, 13 i 14 de la Llei 52/2007, de Memòria Històrica, es dictarà l'obertura i, si és el cas, exhumació per al trasllat de les restes cadavèriques de Teófilo Alcorisa Monleón al cementeri de Burjassot (València).  
  
Tercer. Comunicar la petició formulada i este acord a l'Administració General de l'Estat (Ministeri de la Presidència), a través de la Delegació del Govern de la Comunitat Valenciana, en compliment del que disposa l'article 12 de la Llei 52/2007, de Memòria Històrica. Així mateix, s'ha de comunicar a la Conselleria de Justícia de la Generalitat Valenciana i al Deganat dels Jutjats d'Instrucció de València.  
  
Quart. Condicionar el compliment de l'apartat III, ?Procediment d'actuació?, de l'annex del Protocol d'actuació en exhumacions de víctimes de la Guerra Civil i la Dictadura?, de data 23 de setembre de 2011, a les determinacions següents:  
4.1. La presentació d'un text refós de la documentació del projecte tècnic, adaptada a les prescripcions de l'acord plenari de data 28 de febrer de 2014.  
4.2. L'obtenció de l'autorització que habilite l'actuació per part de la Direcció General de Patrimoni de la Conselleria de Cultura de la Generalitat Valenciana.  
4.3. Es considera convenient a l'interés públic la participació de l'Institut de Medicina Legal de València en l'exhumació, atesa la perícia professional d'este òrgan en diverses actuacions de comissions judicials en matèria de pràctiques d'exhumació, de conformitat amb l'apartat I, ?Introducció?, de l'annex del protocol indicat.  
  
4.4. Els gastos meritats per l'actuació exhumatòria, quant a localització, excavació i identificació de les restes cadavèriques, aniran a càrrec de les persones interessades, a banda de l'exacció de taxes administratives que s'aplique.  
4.5. En relació amb les restes cadavèriques de Joaquín Alcorisa Cabañes (pàgina 14 del projecte presentat), les persones interessades, o bé han d'omplir una sol·licitud formal sobre la localització i exhumació, o bé a l'han d'excloure del projecte».  
  
  
València, 30 de maig de 2014.- El secretari: Hilario Llavador Cisternes.